de en en en en en en ca en de en en en de en af de en en es af af af af af nl en en en en en en ca en de en en en
SIENER IN DIE SUBURBS - Heinrich Reisenhofer
Met: Shaleen Surtie-Richards, Christo Davids,
Brendon Daniels, Andrea Frankson, Dan-Jaques Mouton,
Ivan Abrahms en Crystal Donna Roberts
Regisseur Heinrich Reisenhofer (Joe Barber, Suip!, Cry the Beloved Country) bring sy intense belangstelling in menslike en sosiale kwessies na hierdie ikoniese kultuurskat.
Vele snobistiese teatergangers het die stuk in die jare sewentig afgemaak met: “Daar bestaan nie sulke mense nie.” Maar daar was, daar is, en hulle is dalk jou bure. En met ‘n tikkie ongemak weet jy dat wat toé al die daaglikse lot van vele vroue was, vandag die siekte van ons tyd is.
‘n Mens kry die perfekte Jakes van Brendon Daniels. Hy is gladdebek, straatkat sonder gewete, selfsugtig, wreed. Die gebrul van sy motorfiets kondig aan: “Hier kom moeilikheid – gróót moeilikheid.” (Mariana Malan - DIE BURGER)
Siener in die suburbs speel af teen ‘n agtergrond van maatskaplike verval, maar die fokus bly op die komplekse onderlinge menseverhoudings.
​“Dis nie ingewikkeld nie, nie hoogdawerend, betogend nie, dis sonder etikette, so inheems soos die skrywer self, dis komies en ontroerend.” (Chris Barnard)
En soos die geval is met die meeste goeie teater, is daar ‘n tydloosheid aan hierdie drama. Dit is mense dié … wat vasgekeer is in ‘n goor oerwoud van stinkende straatjies, gangetjies en vullisemmers. Dit is verknoeide en inmekaar gekoekte lewens, hopeloos, vooruitsigloos. Maar elkeeen in homself: ‘n hele mens, met sy eie liefde en haat. As ons Afrikaanse teater wil hê, eietyds, met geweld, rou, verskriklik, maar met groot liefde en begrip geskryf, en bowenal met kennis van wat kán, móét en daarom mág, laat dit dan só daar uitsien.